Ole Sohn (SF), 2002-04-11:
Jeg takker for besvarelsen.
Det var rart at få lidt indblik i nogle af de grundlæggende kulturpolitiske holdninger, som regeringen står for, og selvfølgelig også et indblik i nogle af de mere kontante og præcise ideer og forslag, som regeringen arbejder med, for det er klart, at det er noget, som vi alle sammen skal og vil komme til at forholde os til. Jeg vil godt prøve at tage udgangspunkt i det, der var omdrejningspunktet i ministerens besvarelse, nemlig fokuseringen på erhvervet.
Jeg er meget med på, at der inden for kulturens område og kulturerhvervene ligger et fantastisk vækstpotentiale.
Det er vel et af de hastigst voksende erhverv.
Det skal man selvfølgelig understøtte, men spørgsmålet er, om man gør det på den måde, som regeringen vil spille ud med.
Jeg vil godt prøve at bruge et eksempel, som man måske ikke lige umiddelbart tror har betydning for dansk erhvervspolitik.
I går var Kulturudvalget på besøg på Det Kongelige Bibliotek for at se på nogle af de her gulnede papirer, som ligger gemt væk, altså nogle klenodier, som i øvrigt repræsenterer en værdi, som vel næsten ikke engang kan beskrives, i øvrigt også en økonomisk værdi.
Men det var også interessant at se nogle af de afledte effekter, det har fået på dansk turisme, at vi i sin tid besluttede og turde træffe beslutning om at bygge en lidt anderledes form for bygning til at huse Det Kongelige Bibliotek.
For hvad er virkeligheden?
Det er vel også sådan, at efterhånden har de fleste danskere været inde at se Det Kongelige Bibliotek, både som turister og for at virke der.
Men det gælder så sandelig også internationalt.
En af de ting, som er et must for turister, når de kommer til Danmark, er at se Det Kongelige Bibliotek.
Det er på nøjagtig samme måde, som når vi tager til udlandet, eller når vi tager på ferie, for ud over at solen selvfølgelig kan have en tiltrækningskraft på vores valg af turistmål, hvad er det så, vi går efter?
Det er jo netop de landes muligheder for kulturelle oplevelser og deres kulturarv, vi går efter. Derfor er jeg sådan set grundlæggende imod, at man forsøger at underlægge kulturpolitikken erhvervspolitikken, sådan som jeg fornemmede det lå i regeringens udspil.
Det afgørende er, at vi får taget fat på, hvordan vi kan understøtte den frie og uafhængige kunst, som er det, der skal være fundamentet for kulturpolitikken.
Jeg skal lidt senere undervejs i debatten komme ind på flere delelementer i forbindelse med spørgsmål, men vil her afslutningsvis læse et forslag til vedtagelse op, som meget godt rummer i hvert fald nogle af de holdninger, som SF, Socialdemokratiet, Det Radikale Venstre og Enhedslisten mener bør være det bærende for kulturpolitikken:
Forslag til vedtagelse »Idet Folketinget ønsker at fastslå, at tilstedeværelsen af en fri og uafhængig kunst er helt afgørende for samfundet, og at der i et veludviklet og mangfoldigt kulturliv tillige ligger et stort erhvervspotentiale, vil Folketinget fremme kulturerhvervene, men understreger samtidig, at en udvikling af samspillet mellem kultur og erhverv ikke må føre til en mindskelse af den offentlige støtte til den frie kunst eller til en kommercialisering af denne.
Folketinget opfordrer derfor regeringen til at styrke dansk sprog og kultur ved: - at afsætte flere midler til styrkelse af de kunstneriske vækstlag, - at sikre en reel kompensation til kunstnerne for digitalkopiering, - at videreudvikle biblioteksafgiften på grundlag af 1998-aftalen, - at sikre en fortsat styrkelse af dansk films udvikling, - at sikre armslængdeprincippet i den nye kunstrådsstruktur, samt at børnekulturen, tværgående og etniske kulturprojekter får en særskilt placering i denne, og - at sikre en høj faglighed i formidling og udvikling i alle genrer.«
fordi vi ikke ønsker at tage fat på arkivlove og teaterlove - jeg skal komme lidt tilbage til det senere - men så er det, fordi vi grundlæggende mener, at vi skal støtte vækstlagene. Dermed vil vi også tilkendegive, at vi faktisk ikke mener, at det er den rigtige måde, regeringen har grebet det an på.
Vi vil desuden signalere nogle af de områder, hvor kunstnerne kan leve af deres kunst, som ministeren også giver udtryk for er regeringens mål.
Det vil vi gerne understøtte ved, at vi sikrer, at vi får lavet nogle ordentlige aftaler.
Jeg skal hermed give forslaget videre til formanden til videre behandling, og så vil jeg undervejs komme ind på de delelementer, hvor SF mener, at kulturpolitikken kan styrkes.